คลังโล่งหนี้ข้าวลด ยอดไม่ถึง5แสนล.
คลังแจงลดหนี้จำนำข้าวเหลือไม่ถึง 5 แสนล้าน คาดทยอยใช้อีก 10 ปีหมด
21 พ.ค. 2559

โพสต์ทูเดย์ - คลังแจงลดหนี้จำนำข้าวเหลือไม่ถึง 5 แสนล้าน คาดทยอยใช้อีก 10 ปีหมด
นายสุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) เปิดเผยว่า การบริหารหนี้โครงการรับจำนำข้าว ซึ่งเป็นการกู้เงินและสภาพคล่องของธนาคารเพื่อการเกษตรและสหกรณ์การเกษตร (ธ.ก.ส.) จะทำได้ตามกรอบไม่เกิน 5 แสนล้านบาท ภายในสิ้นปีนี้ ตามที่คณะรัฐมนตรี (ครม.) กำหนดไว้ เนื่องจากขณะนี้หนี้มีวงเงินเกินกรอบประมาณ 800 ล้านบาท เพราะกระทรวงพาณิชย์ระบายข้าวต่อเนื่องทำให้มีเงินมาใช้หนี้
อย่างไรก็ตาม โครงการจำนำข้าวจะขาดทุนจำนวนมาก ทำให้เงินที่ได้จากการระบายข้าวไม่เพียงพอชำระหนี้ ทำให้มีหนี้ที่ค้างชำระกว่า 4 แสนล้านบาท ซึ่งกระทรวงการคลังจะหารือกับสำนักงบประมาณให้ตั้งงบใช้หนี้ระยะปานกลาง เช่น หากมีหนี้ค้าง 4 แสนล้านบาท ก็ให้ตั้งงบประมาณใช้หนี้เป็นเวลา 10 ปี หรือปีละ 4 หมื่นล้านบาท
สำหรับการปิดบัญชีโครงการรับจำนำข้าว ล่าสุดวันที่ 30 ก.ย. 2558 มีผลขาดทุนเพิ่มขึ้นจากการปิดบัญชีรอบวันที่ 30 ก.ย. 2557 ไม่มาก โดยการปิดบัญชีรอบปี 2557 มีผลขาดทุนประมาณ 7 แสนล้านบาท เป็นโครงการรับจำนำข้าวสมัยรัฐบาล น.ส.ยิ่งลักษณ์ ชินวัตร 5 แสนล้านบาท